બારડોલી નગરપાલિકામાં પ્રમુખ-ઉપપ્રમુખની ચૂંટણી દરમિયાન રાજુ પાઠક જુથ હાવી રહ્યું હતું. બે જૂથોની ખેંચતાણ વચ્ચે રાજુ પાઠક જૂથના ગણેશ ચૌધરી અને મીના દવેની અનુક્રમે પ્રમુખ અને ઉપ-પ્રમુખ તરીકે વરણી કરવામાં આવી હતી. આ વરણીને કારણે કેટલાક નગરસેવકોમાં અસંતોષની લાગણી જન્મી હતી. જોકે અત્યાર સુધી ચુપ રહેલા અસંતુષ્ટો આવનારી સામાન્ય સભામાં રોષ ઠાલવે તેવી સંભાવના છે. નવી સમિતિઓના અધ્યક્ષની વરણી થવાની હોય નારાજ નગરસેવકો અધ્યક્ષપદ માટે પણ પડાપડી કરી રહ્યા છે. આ માટે કેટલાકે તો રાજુ પાઠક જુથ સમક્ષ લોબિંગ શરૂ દીધું હોવાનું જાણવા મળી રહ્યું છે. વર્તમાન કારોબારી ચેરમેન ઉદેસિંગ સેંગર ચેરમેન પદે પોતે જ કારોબારી બની રહે તેવી તીવ્ર ઈચ્છા ધરાવે છે અને આ માટે તેણે સંગઠન સમક્ષ રીતસરના ધમપછાડા શરૂ કર્યા છે. તેઓ ગમે તે ભોગે કારોબારી ચેરમેન બની રહેવા માંગે છે. સામે પક્ષે વર્તમાન બાંધકામ સમિતિના ચેરમેન રાજેશ પટેલ પણ કારોબારી અધ્યક્ષ બનવા માટે દાવેદારી કરી રહ્યા છે. રાજેશ પટેલ કેબિનેટ મંત્રી ઈશ્વર પરમાર જુથ સાથે સંકળાયેલ છે અત્યાર સુધી ઈશ્વર પરમાર જુથ પોતાના માણસો પાલિકામાં બેસાડવામાં નાકામ રહ્યું છે. બીજી તરફ હાલમાં પ્રમુખ અને ઉપપ્રમુખ પદે નિયુક્ત થયેલ ગણેશ ચૌધરી અને મીના દવે વિધાનસભા ચૂંટણી વખતે ઈશ્વર પરમાર વિરુદ્ધ કામ કર્યું હતું તેમ છતાં તેમની નિમણૂક કરવામાં આવી છે. આથી કારોબારી ચેરમેન તરીકે ઉદેસિંગ સેંગર રિપીટ થાય તેવું ઈશ્વર પરમાર ક્યારેય થવા દેવા માંગતા નથી. ઉપરાંત ઉપપ્રમુખ રહી ચૂકેલા ભુપતસિંહ ચાવડા પણ કારોબારી બનવા માટે ઉત્સુક દેખાઈ રહ્યા છે. ભૂપતસિંહ બિનવિવાદાસ્પદ હોય તેઓની પસંદગી કારોબારી ચેરમેન તરીકે થઈ શકે એમ છે.જોકે વિધાનસભા ચૂંટણી વખતે ઈશ્વર પરમારની સામે પડી ગયેલ જૂથના વ્યક્તિઓ પાલિકાના મહત્વના હોદ્દા પર ગોઠવાઈ રહ્યા હોય ઈશ્વર પરમાર પોતાની વગનો ઉપયોગ કરી કારોબારી અધ્યક્ષ તરીકે પોતાના માણસ મૂકે તેવી શક્યતા વધુ છે. ત્યારે જોવું રહ્યું કે બે જૂથ વચ્ચે ચાલતી લડાઈમાં બારડોલી પાલિકામાં કારોબારી અધ્યક્ષપદ મેળવવામાં કોને સફળતા મળે છે.